b'\n_START_ARTICLE_\nJude\xc8\x9bul Putna (interbelic)\n_START_SECTION_\nIstorie\n_START_PARAGRAPH_\n\xc8\x9ainutul Putnei a fost atestat documentar la 2 iulie 1431. \xc3\x8empreun\xc4\x83 cu \xc8\x9ainutul Adjudului, atestat \xc3\xaen 1460, s-a contopit \xc3\xaen 1591 sub denumirea de \xc8\x9ainutul Putnei, condus de un staroste p\xc3\xa2n\xc4\x83 la 1859. Cel pu\xc8\x9bin o parte a teritoriului lui a fost sub controlul domnilor \xc8\x9a\xc4\x83rii Rom\xc3\xa2ne\xc8\x99ti p\xc3\xa2n\xc4\x83 pe la 1475._NEWLINE_\xc3\x8en anul 1864, domnitorul Alexandru Ioan Cuza d\xc4\x83 prima lege de organizare administrativ-teritorial\xc4\x83 modern\xc4\x83 a teritoriului Rom\xc3\xa2niei. Legea prevedea \xc3\xaemp\xc4\x83r\xc8\x9birea \xc8\x9b\xc4\x83rii \xc3\xaen 33 de jude\xc8\x9be, av\xc3\xa2nd ca subdiviziuni pl\xc4\x83\xc8\x99ile \xc8\x99i comunele (urbane \xc8\x99i rurale). Jude\xc8\x9bele \xc8\x99i comunele erau investite cu personalitate juridic\xc4\x83 \xc8\x99i cu organe deliberative \xc8\x99i executive: consiliul jude\xc8\x9bean \xc8\x99i prefectul (acesta din urm\xc4\x83 ca reprezentant al guvernului \xc3\xaen teritoriu), respectiv consiliul comunal \xc8\x99i primarul (\xc3\xaen calitate de reprezentant al guvernului \xc3\xaen teritoriu). Pl\xc4\x83\xc8\x99ile erau simple subdiviziuni ale jude\xc8\x9belor, f\xc4\x83r\xc4\x83 personalitate juridic\xc4\x83, conduse de subprefec\xc8\x9bi, cu atribu\xc8\x9bii de supraveghere \xc8\x99i control asupra autorit\xc4\x83\xc8\x9bilor comunale._NEWLINE_La fondarea sa, jude\xc8\x9bul Putna era un jude\xc8\x9b de frontier\xc4\x83. Se \xc3\xaenvecina cu Transilvania (ce f\xc4\x83cea parte atunci din Austro-Ungaria) \xc8\x99i cu jude\xc8\x9bele rom\xc3\xa2ne\xc8\x99ti Bac\xc4\x83u, Tecuci, R\xc3\xa2mnicu S\xc4\x83rat \xc8\x99i Buz\xc4\x83u. Denumirea jude\xc8\x9bului venea de la r\xc3\xa2ul Putna, ce \xc3\xael str\xc4\x83b\xc4\x83tea de la vest la sud-est \xc8\x99i care uda \xc3\xaempreun\xc4\x83 cu afluen\xc8\x9bii s\xc4\x83i toat\xc4\x83 partea central\xc4\x83 \xc8\x99i sudic\xc4\x83 a jude\xc8\x9bului._NEWLINE_\xc3\x8en anul 1943, prefectul Panaite N. Pavlu a reu\xc8\x99it s\xc4\x83 editeze o lucrare valoroas\xc4\x83 pentru acele timpuri, respectiv \xe2\x80\x9eMonografia jude\xc8\x9bului Putna\xe2\x80\x9d, prin mobilizarea celor mai buni speciali\xc8\x99ti din jude\xc8\x9b, care au lucrat gratuit pentru a realiza aceast\xc4\x83 scriere.\n_START_SECTION_\n\xc3\x8entindere\n_START_PARAGRAPH_\nJude\xc8\x9bul se afla \xc3\xaen partea central-estic\xc4\x83 a Rom\xc3\xa2niei Mari, \xc3\xaen sudul regiunii Moldova. Ast\xc4\x83zi marea parte a teritoriului fostului jude\xc8\x9b face parte din jude\xc8\x9bul Vrancea. Jude\xc8\x9bul se \xc3\xaenvecina la nord cu jude\xc8\x9bul Bac\xc4\x83u, la est cu jude\xc8\x9bul Tecuci, la sud cu jude\xc8\x9bele R\xc3\xa2mnicu S\xc4\x83rat \xc8\x99i Buz\xc4\x83u, iar la vest cu jude\xc8\x9bul Trei Scaune.\n_START_SECTION_\nOrganizare judecatoareasc\xc4\x83\n_START_PARAGRAPH_\nJude\xc8\x9bului Putna  avea la Foc\xc8\x99ani un tribunalul  cu 2 sec\xc8\x9biuni, 14 magistra\xc8\x9bi, 1 prim-procuror \xc8\x99i 2 procurori, \xc3\xaen circumscrip\xc8\x9bia Cur\xc8\x9bii de Apel din Gala\xc8\x9bi \xc8\x99i nou\xc4\x83 judec\xc4\x83torii la Foc\xc8\x99ani, Adjud, M\xc4\x83r\xc4\x83\xc8\x99e\xc8\x99ti, Panciu, N\xc4\x83ruja, Sascut, Tulnici \xc8\x99i Vidra, cu un total de 18 magistra\xc8\x9bi.\n_START_SECTION_\nEconomie\n_START_PARAGRAPH_\nViile din acest jude\xc8\x9b erau renumite pentru calitatea vinurilor, fiind unul dintre jude\xc8\x9bele cu cea mai mare suprafa\xc8\x9b\xc4\x83 cultivat\xc4\x83 cu vi\xc8\x9b\xc4\x83-de-vie. Ca ocupa\xc8\x9bie tradi\xc8\x9bional\xc4\x83 se practica \xc8\x99i ol\xc4\x83ria \xc3\xaen comuna Ire\xc8\x99ti (plasa G\xc3\xaerlele) \xc8\x99i \xc3\xaen ora\xc8\x99ul Foc\xc8\x99ani. \xc3\x8en comuna Vidrea exista o \xc8\x99coal\xc4\x83 de meserii._NEWLINE_Jude\xc8\x9bul Putna era bogat \xc3\xaen minerale: pirit\xc4\x83, ghips, pucioas\xc4\x83, sare gem\xc4\x83, petrol (se exploata la C\xc3\xa2mpurile \xc8\x99i Halo\xc8\x99), c\xc4\x83rbuni de piatr\xc4\x83 (c\xc4\x83tunul \xc8\x98indrilari, comuna Mera), piatr\xc4\x83 gogon pentru pavaj (pe r\xc3\xa2urile Putna \xc8\x99i Milcov), piatr\xc4\x83 calcaroas\xc4\x83 (pe r\xc3\xa2ul \xc8\x98u\xc8\x99i\xc8\x9ba) \xc8\x99i marmur\xc4\x83 (comuna C\xc3\xa2mpurile). Erau, de asemea, \xc8\x99i foarte multe izvoare de ape minerale reci (Vizantea, C\xc3\xa2mpurile, etc.). Acestea erau sulfo-alcaline, magnezice, iodate sau feruginoase.\n_START_SECTION_\nPopula\xc8\x9bie\n_START_PARAGRAPH_\nConform datelor recens\xc4\x83m\xc3\xa2ntului din 1930 jude\xc8\x9bul avea o popula\xc8\x9bie de 194.105 locuitori, dintre care 93,3% rom\xc3\xa2ni, 3,5% evrei, 1,2% \xc8\x9bigani, 1,1% maghiari \xc8\x99.a.\n_START_SECTION_\nMediul urban\n_START_PARAGRAPH_\nPopula\xc8\x9bia urban\xc4\x83 a jude\xc8\x9bului era de 58.683 locuitori, dintre care 84,6% rom\xc3\xa2ni, 10,9% evrei, 1,5% maghiari \xc8\x99.a.\n_START_SECTION_\nReligie\n_START_PARAGRAPH_\nSub aspect confesional popula\xc8\x9bia jude\xc8\x9bului era format\xc4\x83 din 94,2% ortodoc\xc8\x99i, 3,6% mozaici, 1,6% romano-catolici \xc8\x99.a. \xc3\x8en mediul urban, din punct de vedere confesional or\xc4\x83\xc8\x99enimea era alc\xc4\x83tuit\xc4\x83 din 85,1% ortodoc\xc8\x99i, 11,1% mozaici, 2,2% romano-catolici \xc8\x99.a._NEWLINE_Biserici si l\xc4\x83ca\xc8\x99uri de \xc3\xaenchin\xc4\x83ciune erau 199 biserici ortodoxe, o biseric\xc4\x83 romano-catolic\xc4\x83, o capel\xc4\x83 romano-catolic\xc4\x83, dou\xc4\x83 biserici armene\xc8\x99ti \xc8\x99i 12 sinagogi._NEWLINE_\xc3\x8en jude\xc8\x9b erau dou\xc4\x83 m\xc3\xa2n\xc4\x83stiri ortodoxe la Vizantea \xc8\x99i Soveja \xc8\x99i 7 schituri ortodoxe: Valea Neagr\xc4\x83, Brazi, Trotu\xc8\x99eanu, Mu\xc8\x99unoaiele, Buluc, Tarni\xc8\x9ba, Lep\xc8\x99a._NEWLINE_Jude\xc8\x9bul  avea trei protopopiate ortodoxe cu re\xc8\x99edin\xc8\x9b\xc4\x83 la Foc\xc8\x99ani, Dr\xc4\x83gu\xc8\x99eni \xc8\x99i Vrancea \xc8\x99i se afl\xc4\x83 \xc3\xaen eparhia Episcopiei Romanului (Mitropolia Moldovei \xc8\x99i Sucevei).\n_START_SECTION_\n\xc3\x8ensemne\n_START_PARAGRAPH_\nStema jude\xc8\x9bului era reprezentat\xc4\x83 de Bachus st\xc3\xa2nd pe butoi, ca semn al vinurilor produse \xc3\xaen jude\xc8\x9bul Putna.'